Уважени народни посланици,

Дозволите да предложим чланове Владе Републике Српске и затражим вашу подршку за будућу Владу.

1. **Министар финансија Републике Српске - Зора Видовић.** Рођена је 1954. године у Доњим Срђевићима, Општина Србац. Основну школу и Гимназију завршила је у Српцу, а Економски факултет 1978. године у Београду. У професионалној каријери била је финансијски руководилац у предузећу "Стирокарт" Србац, директор Управе прихода у Српцу, директор Филијале "Бањалучке банке" и директор филијале "Балкан инвестмент банке“ у Српцу, директор "Живинопродукта" у Српцу, директор Микрокредитне организације "Микрокредит" у Српцу, посланик у Народној скупштини Републике Српске у два мандата, директор Пореске управе Републике Српске и министар финансија у Влади Републике Српске. По националности је Српкиња.
2. **Министар унутрашњих послова Републике Српске - Жељко Будимир.** Рођен је 1977. године у Санском Мосту, гдје је живио са породицом. Од 1995. године живи у Бањој Луци, гдје завршава Правни факултет. На Факултету политичких наука магистрира, а на Факултету политичких наука у Београду стиче звање доктора политичких наука. Изабран је у звање доцента на Универзитету у Бањој Луци. На почетку професионалне каријере радио је у компанији Телеком Српске Бања Лука као руководилац сектора за правне послове. Од 2020. године савјетник је српског члана Предсједништва БиХ за међународне односе. Од 2022. обављао дужности министра у Влади Републике Српске за научно-технолошки развој и високо образовање. По националности је Србин.
3. **Министар за научно-технолошки развој и високо образовање Републике Српске - Синиша Каран.** Рођен је 1962. године у Грабовцу, Општина Бели Манастир. У Купресу је завршио основну школу и гимназију, а дипломирао је на факултету Политичких наука у Сарајеву. Магистарске студије завршио на Правном факултету Универзитета у Бањој Луци, гдје је одбранио и докторску дисертацију. Редовни је професор на Правном факултету Паневропског Универзитета „АПЕИРОН“, Бања Лука и Факултету за безбједност и заштиту Независног Универзитета Бања Лука. Радио је у органима унутрашњих послова на радним пословима и задацима: командира станице полиције Купрес, секретара СУП-а Купрес, начелника Одјељења криминалитета Станице јавне безбједности Центар Сарајево, начелника Управе за сузбијање криминалитета МУП-а Републике Српске, начелника кривичних истрага СИПА-е, те начелника Финансијско обавјештајног одјељења СИПА-е. У Служби предсједника Републике Српске обављао је послове савјетника предсједника за безбједност, те Генералног секретара предсједника Републике Српске. Обављао је послове Генералног секретара Владе Републике Српске. Од 2022. године био министар унутрашњих послова Републике Српске. По националности је Србин.
4. **Министар саобраћаја и веза Републике Српске – Зоран Стевановић.** Рођен у мјесту Трновица код Зворника. Завршио је основну школу у Роћевићу, а гимназију у Лозници. Након тога 1989. године дипломира на Грађевинском факултету у Сарајеву, геодетски одсјек са просјечном оцјеном 8,70 и тиме стиче звање дипломирани инжењер геодезије.  
   Радио као асистент на Грађевинском факултету у Сарајеву. Потом ради до 1992. године као шеф Катастра у општини Калесија. Од 2007. до 2022. године је био начелник и градоначелник Зворника. Од 2022. године је народни посланик у Народној скупштини Републике Српске. Директор „Алумина“ д.о.о. Зворник. Предсједник Управног одбора „Боксит“ а.д. Милићи. По националности је Србин.
5. **Министар енергетике и рударства Републике Српске - Петар Ђокић.** Рођен је 1961. године у Брчком. По занимању је дипломирани економиста. Обављао је више високих политичких дужности на нивоу града Брчко. У више мандата је биран за народног посланика у Народној скупштини Републике Српске, а два пута је биран за предсједника Народне скупштине Републике Српске. Обављао је дужност министра рада и борачко инвалидске заштите у периоду од 2011. до 2014. године. Од 2014. до 2018. године обављао је функцију министра индустрије, енергетике и рударства Републике Српске. Од 2018. године обавља дужност министра енергетике и рударства Републике Српске. По националности је Србин.
6. **Министар здравља и социјалне заштите Републике Српске - Ален Шеранић.** Рођен је 1977. године у Бањој Луци, гдје је завршио основну школу и Гимназију. Медицински факултет је завршио на Универзитету у Бањој Луци. Завршио је и додатну едукацију из породичне медицине, те специјализацију из епидемиологије. Мастер тезу одбранио је у оквиру програма Кил Универзитета у Великој Британији. По завршетку факултета, као доктор медицине, радио је три године у Дому здравља Кључ, након чега je каријеру наставио на различитим позицијама у Министарству здравља и социјалне заштите у Влади Републике Српске. У мају 2018. године именован је на функцију министра науке и технологије у Влади Републике Српске, а од октобра 2018. године, по овлашћењу предсједнице Владе Републике Српске обављао је и функцију министра просвјете и културе. Од 2018. године је министар здравља и социјалне заштите Републике Српске. По националности је Бошњак.
7. **Министар за европске интеграције и међународну сарадњу Републике Српске - Златан Клокић.** Рођен је 1983. у Прњавору, гдје је завршио основну и средњу школу, док је Електротехнички факултет завршио у Бањој Луци. Радио је у предузећу „Електрокрајина“ а.д. Бања Лука, радна јединица „Електро-дистрибуција“ Прњавор, а обављао је и послове руководиоца радне јединице. Крајем децембра 2014. именован је за министра за економске односе и регионалну сарадњу, док од 2018. године обавља функцију министра за европске интеграције и међународну сарадњу. По националности је Бошњак.
8. **Министар просвјете и културе Републике Српске - Боривоје Голубовић**. Рођен 1970. године, у Дервенти. Основну школу похађао у Мостару и Дервенти, средње образовање завршио у Дервенти, студирао у Београду, Новом Саду и у Бањалуци, те стекао звање дипломираног економисте, а потом и магистра економије. Од 1999. до 2001. године, радио у фабрици цијеви ,,Унис’’ Дервента, на радном мјесту шефа службе за набавке, од 2003. до 2016. године, радио у Заводу за запошљавање Републике Српске, гдје је обављао послове шефа бироа Добој и Помоћника генералног директора, од 2016. до 2020. године, обављао је послове Начелника опште управе у Граду Дервента, а након истека мандата наставља радити у Заводу за запошљавање, филијала Добој. Ожењен и отац двоје дјеце. По националности Хрват.
9. **Министар за просторно уређење, грађевинарство и екологију Републике Српске - Бојан Випотник.** Рођен је 1982. године. Дипломирао је на Универзитету за пословни инжењеринг и менаџмент у Бањој Луци. Радио је у Комерцијалној банци Бањалука као стручни сарадник и виши стручни сарадник, био директор предузећа Нова консалтинг д.о.о, те шеф Кабинета министра просвјете и културе. Од 2022. године је министар за просторно уређење, грађевинарство и екологију у Влади Републике Српске. По националности је Хрват.
10. **Министар привреде и предузетништва Републике Српске - Војин Митровић.** Рођен је 1961. године у бијељинском селу Доњи Бродац. Основну и средњу школу је завршио у Бијељини, док је диплому машинског инжењера стекао на Факултету техничких наука у Новом Саду гдје је и магистрирао, а затим и докторирао. Радио је на Факултету техничких наука у Новом Саду, у фабрици „Мајевица“ у Бачкој Паланци, у Фабрици „Панафлеx“ у Бијељини, те је био директор у фирми „Октан промет“. У октобру 2014. постаје посланик у Народној скупштини Републике Српске. На Општим изборима 2018. године је изабран за посланика у Представничком дому Парламентарне скупштине БиХ. Од децембра 2019. именован је за министра комуникација и транспорта у Савјету министара БиХ. На општим изборима 2022. године поново је изабран за посланика у Народној скупштини Републике Српске. Министар привреде и предузетништва од 2022. године. По националности је Србин.
11. **Министар пољопривреде, шумарства и водопривреде Републике Српске - Анђелка Кузмић**. Рођена 7. јула 1985. године. Дипломирала је 2009. године на Филолошком факултету Универзитета у Бањој Луци, Одсјек за италијански језик и књижевност. Од 2011. године овлаштена је као судски тумач за италијански језик. Професионално искуство започела је у приватном сектору, гдје је обављала и функцију директора до 2013. године. Након тога радила је у Градској управи Добој, а затим у ЈПУ „Мајке Југовић“ Добој. Од 2021. године обавља дужност директора ЈПУ „Мајке Југовић“ Добој. Испит за службеника за јавне набавке положила је 2020. године. По националности је Хрватица.
12. **Министар трговине и туризма Републике Српске - Денис Шулић**. Рођен 25. маја 1992. године у Градишци. По занимању дипломирани политиколог. Тренутно похађа мастер студије на Факултету политичких наука Универзитета у Бањој Луци, на смјеру Јавна управа и јавне политике. На општим изборима 2018. године и 2022. године биран за народног посланика у Народној скупштини Републике Српске. У периоду од марта 2020. године вршио дужност потпредсједника Народне скупштине Републике Српске, а у периоду од 2021. године у неколико наврата по овлаштењу предсједника Народне скупштине Републике Српске руководио Народном скупштином Републике Српске. Добровољни давалац крви који је до сада донирао крв 30 пута. Активан у спортским и другим организацијама.  Од марта 2023. године министар трговине и туризма у Влади Републике Српске. Ожењен, отац једног дјетета. По националности Бошњак.
13. **Министар правде Републике Српске – Горан Селак.** Рођен 26. новембра 1983. године. Живи у Бањој Луци. Војни рок одслужио у Војсци Републике Српске. Дипломирао на Универзитету „Привредна академија“ у Новом Саду. Докторску дисертацију одбранио на истом универзитету, на Правном факултету за привреду и правосуђе. Прошле године завршио Високе студије безбедности и одбране Школe националне одбране Универзитета одбране Републике Србије. Добитник средњевјековног мача од стране предсједника Републике Србије. Запослен у Министарству правде Републике Српске од 2005. године, гдје је обављао више руководних послова 19 година, укључујући и дужност директора Казнено-поправног завода Бања Лука 5 година. Народни посланик у Народној скупштини Републике Српске у десетом сазиву. Одборник у Скупштини града Бањалука. Предсједник Социјалистичке партије Српске. Ожењен је и отац троје дјеце. По националности је Србин.
14. **Министар рада и борачко-инвалидске заштите Републике Српске -** **Данијел Егић** рођен је 19. фебруара 1972. године у Приједору, гдје је завршио основну и средњу школу. На Пољопривредном факултету Универзитета у Бањој Луци стекао је звање дипломирани инжењер пољопривреде. Од 2002. године до 2011. године обављао је различите послове у струци. Од октобра 2012. године запослен је у Министарству пољопривреде, шумарства и водопривреде Републике Српске, гдје је од 2014. године обављао послове руководиоца Подручне јединице Приједор. Од  2021. године до избора за министра рада и борачко-инвалидске заштите Републике Српске, радио је  у Градској управи Приједор на мјесту начелника Одјељења за пољопривреду и рурални развој. Од 2022. године министар рада и борачко-инвалидске заштите у Влади Републике Српске. Учесник је Одбрамбено-отаџбинског рата и ратни војни инвалид. Oтац je двоје дјеце. По националности Србин.
15. **Министар управе и локалне самоуправе Републике Српске - Сенка Јујић.** Рођена је 1963. године у Босанској Дубици. Дипломирала је на Правном факултету у Бањој Луци. Радила је у Општинској управи друштвених прихода у Босанској Дубици, Станици јавне безбједности Босанска Дубица, у Општинском секретаријату за привреду и финансије у Козарској Дубици, у Јавној установи Центар за социјални рад у Козарској Дубици, а од 2020. године је министар управе и локалне самоуправе у Влади Републике Српске. По националности је Бошњакиња.
16. **Министар за породицу, омладину и спорт Републике Српске - Селма Чабрић** рођена је 29.5.1980.године у Добоју. Основну школу завршила је  у Добоју и Врсару, а средњу школу у Штутгарту. На факултету у Зеници стекла је диплому професора разредне наставе, након чега почиње радити у Основној школи "Доситеј  Обрадовић" у Добоју. У овој образовној установи је осам година радила у настави, а након  тога је  именована за помоћника директора школе. Течно говори њемачки језик а служи се енглеским и италијанским језиком.  Има положен испит за судског тумача и преводиоца за њемачки језик. Удата, мајка двоје дјеце. По националности је Бошњакиња.