**ПРОГРАМ ВЛАДЕ РЕПУБЛИКЕ СРПСКЕ**

**МАНДАТАР САВО МИНИЋ**

Поштовани предсједниче Републике Српске,

Поштовани потпредсједници Републике Српске,

Поштовани предсједниче Народне скупштине Републике Српске,

Поштовани предсједавајући, потпредсједавајући и делегати у Вијећу народа Републике Српске,

Уважени предсједниче Владе и министри Владе Републике Српске

Представници заједничких институција на нивоу БиХ,

Уважени народни посланици,

Уважени представници организација проистеклих из Одбрамбено-отаџбинског рата,

Уважени представници партнера из економског и социјалног сектора,

Представници медија,

Уважени гости,

Поштовани грађани Републике Српске,

Даме и господо,

Најприје желим да изразим захвалност предсједнику Републике Српске господину Милораду Додику на указаном повјерењу да ме предложи Народној скупштини као кандидата за предсједника Владе Републике Српске.

Такође, захваљујем се претходном предсједнику Владе Републике Српске господину Радовану Вишковићу, као и свим члановима Владе, који су професионално обављали свој посао. Имао сам част да радим у претходној Влади, која нам оставља добру основу да наставимо даље дјеловати у интересу Републике Српске и сваког човјека у Српској!

Уважени народни представници, ви који представљате непосредан одраз воље народа Републике Српске, надам се да ћу добити ваше повјерење за састав нове Владе Републике Српске и стратешке правце дјеловања Владе.

Даме и господо,

Република Српска је небројено пута доказала да је отворено и демократско друштво и да смо искључиво опредијељени за мир, стабилност и суживот свих грађана, без обзира на националну или вјерску припадност, политичко, идеолошко или било које друго опредјељење.

Нова Влада Републике Српске ће до краја свог мандата промовисати и наглашавати, Дејтонским споразумом утемељен став, да је Република Српска страна у Дејтонском мировном споразуму и потписница свих његових анекса, те страна која је међународно призната током усаглашавања Женевских и Њујоршких принципа који су претходили дејтонским преговорима. Морамо упорно понављати ту истину, те показати исту ону истрајност и јединство које су наши представници имали у моменту када су потписивали поменуте принципе и Дејтонски споразум.

Поштовани народни посланици,

Доведени смо на историјску прекретницу када морамо пружити недвосмислен одговор на питање да ли ће Република Српска постојати у оквиру Дејтонског споразума или ће нестати у измишљеној и неправној БиХ која више не почива на договору народа и ентитета, него на вануставним и ванинституционалним наметањима. Одговор институција Српске и будуће Владе је јасан – ми остајемо вјерни изворном Дејтону и одбрани својих уставних позиција свим демократским и политичким средствима. Република Српка је трајна чињеница, није предмет преговора и без ње нема ни стабилности, нити будућности БиХ.

Даме и господо,

Нова Влада Републике Српске је опредијељена за повратак на изворни Дејтон. Одмах данас позивамо представнике друга два конститутивна народа на дијалог и пружамо руку сарадње на путу мирног рјешавања ове, до сада највеће, уставнополитичке кризе у БиХ.

Историјски тренутак и развој догађаја који су довели до данашњег засједања Народне скупштине Републике Српске и избора нове Владе нас обавезује да у наредном периоду изнесемо тежак терет и то ћемо урадити без оклијевања!

Морамо бити свјесни чињенице да се 30 година системски уништава Дејтонски споразум кроз одлуке високих представника, интервенције дијела међународне заједнице и путем одлука Уставног суда БиХ. Можемо са правом рећи да је на овај начин извршен државни удар на Републику Српску, са циљем поништавања Републике Српске као равноправног ентитета и српског народа као конститутивног у државној заједници БиХ.

Дакле, плански је осмишљен и годинама припреман државни удар на Републику Српску, финализован одлуком неуставног Суда БиХ, који је правоснажно осудио предсједника Републике Српске Милорада Додика. Ова пресуда је донесена са циљем да постане преседан и темељна пракса за сва будућа поступања, а на начин да се актима ниже правне снаге, који долазе из Сарајева, дерогирају сви акти које донесу највише институције Републике Српске. На овај начин се дерогира владавина права и хијерархија правних аката, уз већ познато противправно и антидејтонско преузимање законодавне, судске и извршне власти од стране свих досадашњих високих представника и неизабраног Кристијана Шмита. Одлука ЦИК-а о одузимању мандата предсједнику Републике је неуставна. Поновићу и данас да су два уставна основа за пријевремени престанак мандата предсједника опозив и оставка. Судска пресуда не може бити разлог за престанак мандата, јер није наведена у Уставу. Стога ћемо на овакву одлуку ЦИК-а и њихову одлуку о расписивању избора одговорити референдумом на којем ће наш народ одлучити да ли је за стране интервенције и наметања или је за одбрану институција и саме Републике Српске!

БиХ је због других, а не због нас постала немогућа и неодржива!

Циљ судског поступка против легалног и легитимног предсједника Републике Српске јесте отварање пута за одузимање имовине Републике Српске и пренос наше имовине на БиХ. Предсједник Додик је до сада досљедно и бескомпромисно чувао уставне надлежности Републике Српске према којима Република има своју имовину и слободно њоме располаже, те све друге уставом гарантоване функције.

Суд БиХ је покушао да нелегално и нелегитимно поступање Кристијана Шмита, као и институцију високог представника, која има колонијални карактер, уведе у уставни поредак БиХ, наводећи у својој одлуци да високи представник „представља ноторан дио државног и правног система државе Босне и Херцеговине, односно њеног уставног поретка“. На овај начин се покушава формирати судска пракса редовних судова у БиХ, која је погубна за српски народ. На овај начин се покушава посијати страх усмјерен ка свим политичарима у Републици Српској са крајњом намјером да сви будемо дисциплиновани према њиховим тактовима.

Високи представник међународне заједнице у БиХ јесте дејтонска категорија, али није уставна. Високи представник се не помиње у Уставу БиХ, већ у Анексу 10, стога високи представник нема никаква уставна овлашћења. Уважени народни посланици, морамо бити будни и свакодневно водити рачуна о поменутим и сличним такозваним правним конструкцијама које су све, само не правне и на уставу утемељене конструкције.

Подсјетићу да Република Српска и српски народ полажу право на самоопредјељење у складу са многобројним међународним актима од којих Пакт о европским, социјалним, политичким и другим правима већ у свом првом члану утврђује право народа на самоопредјељење, као и Повеља Уједињених нација. Ови и многи други општеприхваћени акти међународног права представљају интегрални дио уставног система у БиХ, стога Република Српска има пуно право да се на њих позива. Самоопредјељење ће бити одговор Републике Српске ако остале стране Дејтонског споразума не прихвате потпуно поштовање и спровођење оног што је у Дејтону потписано.

Уважени народни посланици, подсјетићу да су носиоци суверенитета у БиХ конститутивни народи и ентитети.

Дејтонско уставно уређење, са свим својим недостацима, представља једини могући уставноправни оквир за опстанак и функционисање БиХ на уставом прокламованим начелима паритета и консензуса. БиХ се налази у стању узурпације власти, дерогирања Дејтонског мировног споразума и поништавања владавине права, о којој нам говоре много, али је и редовно поништавају безочним декретима и једностраним наметањима. Народна скупштина Републике Српске, носилац суверене воље народа Републике Српске, има право и обавезу да заштити уставни поредак Републике Српске и уставни поредак БиХ. Уважени народни посланици, ви сте носиоци народне воље и ви имате моћ да сачувате и Републику Српску и њене уставне ингеренције.

Даме и господо,

Као мандатар, а сутра као предсједник Владе, уколико ми ви, уважени посланици, дате своје повјерење да руководим извршном власти у Републици Српској, тражићу максималну агилност у раду свих носилаца власти, било да су у Влади или у јавним предузећима, установама, организацијама. Захтијеваћу одлазак у народ, обилазак сваке локалне заједнице, сваког села и рјешавање конкретних проблема грађана. Сједнице Владе ћемо одржавати у свим дијеловима Српске. Недоступност, салонски приступ и одрођеност од народа неће бити толерисани. Само тако ћемо додатно ојачати повјерење грађана у наше институције и подстаћи одговорност свих запослених у јавном сектору.

Полазна тачка нашег рада јесу чврсте основе које су поставиле претходне владе. Дакле, управо на тим темељима инсистираћу на интензивирању активности свих чланова Владе, као и свих руководилаца и запослених у институцијама, уз њихово максимално залагање на спровођењу политика Републике Српске. Институције Републике су већ започеле бројне реформе и велике инфраструктурне пројекте, а наша обавеза је да их спроведемо до краја. Тиме не само да настављамо да градимо Републику Српску, већ јој дајемо нову снагу.

Пред будућу Владу Републике Српске постављам сљедеће **КОНКРЕТНЕ ЦИЉЕВЕ ДЈЕЛОВАЊА**:

1. ДА ПОТВРДИ И ОСНАЖИ СТАТУС РЕПУБЛИКЕ СРПСКЕ У СКЛАДУ СА ДЕЈТОНСКИМ СПОРАЗУМОМ И УСТАВОМ БиХ, дакле, статус Републике Српске као стране потписнице свих 11 анекса Дејтонског споразума, а индиректно и самог Општег оквирног споразума за мир у БиХ, кроз активности на заштити уставног поретка Републике Српске и БиХ и кроз досљедно спровођење Дејтонског споразума онако како је написан и потписан. Влада ће оспоравати антидејтонско дјеловање неизабраног странца Кристијана Шмита, неуставног правосуђа и других институција на нивоу БиХ насталих без уставног основа. Спровешћемо референдум о одлукама Кристијана Шмита као нелегалног и нелегитимног високог представника, неуставног Суда и Тужилаштва БиХ и незаконито изабране Централне изборне комисије БиХ.
2. ДА АНАЛИЗИРА И ПРИПРЕМИ РЕОРГАНИЗАЦИЈУ ИНСТИТУЦИЈА РЕПУБЛИКЕ СРПСКЕ, ЈАВНИХ ПРЕДУЗЕЋА И ЈАВНЕ УПРАВЕ
3. ДА РАЗМОТРИ УЛОГУ ПРАВОСУДНИХ ИНСТИТУЦИЈА РЕПУБЛИКЕ СРПСКЕ У ЗАШТИТИ УСТАВНОСТИ И ЗАКОНИТОСТИ У РЕПУБЛИЦИ СРПСКОЈ, АЛИ И У БиХ
4. ДА ДОНЕСЕ МЈЕРЕ ЗА СПРОВОЂЕЊЕ ЗАКОНА РЕПУБЛИКЕ СРПСКЕ – посебно закона донесених у претходном периоду који се односе на дејтонске надлежности Републике Српске
5. ДА НАСТАВИ САРАДЊУ И ЗАЈЕДНИЧКО ДЈЕЛОВАЊЕ СА ОРГАНИМА РЕПУБЛИКЕ СРБИЈЕ У СКЛАДУ СА ДЕКЛАРАЦИЈОМ СВЕСРПСКОГ САБОРА ОДРЖАНОГ 2024. ГОДИНЕ
6. ДА СПРОВЕДЕ СПОЉНОПОЛИТИЧКЕ АКТИВНОСТИ У КООРДИНАЦИЈИ СА ПРЕДСЈЕДНИКОМ РЕПУБЛИКЕ СРПСКЕ И СРПСКИМ ЧЛАНОМ ПРЕДСЈЕДНИШТВА БиХ
7. ДА ОТПОЧНЕ ИНСТИТУЦИОНАЛНУ И ЕКОНОМСКУ ТРАНСФОРМАЦИЈУ РЕПУБЛИКЕ СРПСКЕ КА САМОДРЖИВОЈ, ФИСКАЛНО СТАБИЛНОЈ И РАЗВОЈНО ОРИЈЕНТИСАНОЈ ЗАЈЕДНИЦИ, СА СНАЖНИМ ОСЛОНЦЕМ НА ДОМАЋЕ РЕСУРСЕ, ТРЖИШТА И ЉУДСКИ ПОТЕНЦИЈАЛ

Ови задаци подразумијевају седам праваца дјеловања:

**I – Краткорочну подршку домаћој потрошњи за шта је потребно:**

* Стабилне јавне финансије усмјерити у дозвољено фискално попуштање.
* Подржавати потражњу кроз повећање расположивог дохотка породицама, дати пуну подршку тржишту рада – растом плата, растом пензија и других социјалних давања у оквиру фискалног простора и достигнутог нивоа продуктивности наше економије. Подсјетићу да су плате, пензије и друга буџетска давања перманентно расла у претходном периоду. Настављамо са таквом политиком.
* Потребно је активирати унутрашњи економски круг новца – од буџета ка привреди и назад у циљу убрзања токова новца у систему.

**II – Успоставити инвестициони регистар и појачати подршку нашој привреди и приватном сектору**

* Успоставити јединствену базу од 12.000 привредних субјеката са инвестиционом мапом и инвестиционим потребама наше привреде.
* Дефинисати листу потреба и баријера наших предузетника, као основу за реформе и олакшице у наредном периоду.

**III – Подршка извозницима – економским амбасадорима Српске**

* Формирати базу од 3.000 извозника колико их тренутно имамо са прецизним секторским потребама, са јасном визијом како да буду још бољи амбасадори, али и иноватори домаће економске активности.
* Обезбиједити административну, инфраструктурну и кредитну подршку извозницима.
* Повезати их са земљама потражње (храна, енергија, метали) кроз економску дипломатију.

**IV – Активација радне снаге: млади, жене и пензионери кроз програме**

* Програм „Старт 20–25“ за укључивање младих у радни однос и предузетништво.
* Програм „Активне жене“ за уравнотежен радно-породични живот.
* Програм „Искуство вриједи“ за пензионере који желе наставити да доприносе активним економским животом у привреди и држави.
* Циљ нам је да више наших људи буде на домаћем тржишту рада. Потенцијал постоји.

**V – Фонд дјечје штедње и инвестиција**

* Из прихода и имовине од монетизације јавне имовине (дивиденде, концесије, државне обвезнице у власништву јавног сектора) основати фонд.
* Свака новорођена беба, свако малољетно дијете да добије персонализовани рачун, који расте до пунољетства, почетка факултета или отпочињања приватног бизниса. Да наша будућност буде економски спремна за самосталан живот.
* Повезати младе генерације са економијом – личном и националном.
* Влада Републике Српске ће основати Алиментациони фонд по узору на Србију путем којег ћемо помоћи многобројне родитеље који у суштини сами подижу дјецу.

**VI – Законодавни пакет за самодрживост**

Усвојити и примијенити:

* Закон о стратешким резервама,
* Закон о јавној имовини,
* Закон о развоју тржишта капитала,
* Закон о пореској самосталности,
* Закон о природним ресурсима Републике.

Поред наведених, потребно је и сљедеће законске прописе у што краћем року допунити, измијенити или донијети нове, и то: Закон о грађењу – због проблема са спорим, прескупим и компликованим процесом издавања грађевинских дозвола, Закон о посредовању у запошљавању и правима за вријеме незапослености, Закон о радном ангажовању на сезонским пословима и другим пословима привременог карактера, Закон о е-фактури којим би се омогућила евиденција свих фактура и боља аналитика за Српску.

**VII – Управљање подацима као фактор економског раста**

* Осим рада – наших људи, капитала – нашег националног богатства, факторска продуктивност и податак као нова снага биће темељ дугорочне стратегије.
* Потребно је успоставити системске базе података које служе доношењу политика, усмјеравању инвестиција и расту економске сигурности наших грађана.

Даме и господо,

Економски и фискални параметри показују стабилност и одрживост нашег система, а на том темељу наставићемо да унапређујемо пословни амбијент. Такође, нова Влада ће наставити изградњу и модернизацију инфраструктуре, путева, болница, школа и енергетских капацитета Републике Српске.

Будућа Влада Републике Српске ће своју енергију усмјерити на економски раст, развој домаће производње и подстицај привреде. Наш наслијеђени и перманентни циљ је да привучемо нове инвестиције, створимо нова радна мјеста, подржимо пољопривреднике, технолошке компаније и домаће предузетнике.

Влада Републике Српске ће приоритетно наставити са унапређивањем животног стандарда грађана.

Дозволите ми, уважени народни посланици, да изнесем и додатне задатке по министарствима, до краја мандатног периода:

1. **Министарство финансија Републике Српске**

Министарство финансија осигураће извршење Буџета Републике Српске за 2025. годину сходно планираним приходима и расходима, те обезбиједити стабилно и несметано функционисање финансијског система Републике Српске.

Поред нормативно-правних активности, као што су планиране измјене и допуне Закона о систему интерних финансијских контрола у јавном сектору Републике Српске, Закона о порезу на доходак, Закона о доприносима и других прописа, Министарство ће у наредном периоду наставити са активностима на успостављању модерног и ефикасног система управљања јавним финансијама и контроле потрошње јавних средстава.

Израда стратешких докумената, као што је израда нове Стратегије управљања јавним финансијама Републике Српске и Програма економских реформи Републике Српске за период 2026–2028. године који ће обухватити све претходно спроведене активности, приказ стања у области структурних реформи и одредити даље правце спровођења социоекономских и структурних реформи у Републици Српској, реализоваће се у планираним роковима. Програмом економских реформи ће бити представљене мјере економске политике Владе Републике Српске за наредни трогодишњи период.

Такође, у обавези Министарства је израда Консолидованог извјештаја о извршењу буџета Републике Српске, Извјештаја о фискалним ризицима јавних предузећа у Републици Српској у 2025. години, који даје увид у финансијску позицију јавних предузећа и фискалне ризике које могу проузроковати, те процјену будућег пословања јавних предузећа који послују у категорији високог ризика и са исказаним значајним обавезама, те предузимање активности у циљу стварања оптималног пореског и непореског оптерећења и унапређења и модернизације платног промета у земљи и са иностранством.

Министарство финансија ће наставити да континуирано ствара предуслове за свеобухватнију реформу правног оквира у вези са платним услугама и њиховим пружаоцима у наредном средњорочном периоду, уз доношење новог закона из области платног промета којим ће се обезбиједити већа заштита корисника платних услуга уз сигурно и транспарентно пословање пружалаца услуга. Модернизација платног промета, као и предузимање осталих наведених активности обезбиједиће испуњење задатих циљева Министарства.

Неопходна је наша подршка иновацијама и технолошком развоју кроз кредитне линије ИРБ-а за привреду, те активирање Гарантног фонда који ће омогућити повољне кредитне линије за привреду, као и кроз израду новог система подстицаја за технолошки развој и организацију рада Научнотехнолошког парка. Поред наведеног, веома је важно да израдимо реалну потрошачку корпу Републике Српске, те довршимо пројекат анализе непореских давања на републичком и локалном нивоу.

Влада Републике Српске, а посебно Министарство финансија као носилац активности, мора да појача своје мјере у циљу сузбијања сиве економије, а то ћемо учинити кроз:

* бесплатни књиговодствени софтвер, који ће омогућити бољи надзор над радом предузећа, истовремено и подршку малим привредницима и дигитализацију њиховог рада,
* израду картице Републике Српске по узору на Дина картицу, те формирање координационог тијела за борбу против сиве економије под мојим руководством.

Такође, опорезивање дивиденде и почетак активности на оптимизацији пореске политике биће наши наредни кораци.

1. **Министарство унутрашњих послова Републике Српске**

Од Министарства унутрашњих послова за 2025. годину очекујем да штити права и слободе свих грађана, гарантујући им безбједност у складу са њиховим очекивањима и прихваћеним међународним стандардима. Очекујем да Министарство дјелује проактивно и превентивно у циљу сузбијања криминала у сарадњи са другим актерима – правосудним и другим државним органима, полицијским службама других држава и међународним организацијама, те да у потпуности одговори на све безбједносне изазове на начин да унаприједи личну и имовинску безбједност грађана Републике Српске кроз успјешну и ефикасну борбу против свих видова криминалитета, нарочито организованог криминала, корупције, тероризма и сајбер напада.

Такође, очекујем наставак и даљу реализацију активности на унапређењу система пружања услуга грађанима, односно дигитализацију услуга које пружа како би се додатно олакшао приступ потребним документима и поједноставила комуникација између грађана и институција.

У том циљу потребно је да Министарство даље унапређује институционалне капацитете и интерне процесе, полицијско образовање и стручно оспособљавање и усавршавање, те сарадњу на унутрашњем и међународном нивоу, а у оквиру стратешких циљева потребна је и реализација

активности у виду инфраструктурних улагања кроз адаптацију и опремање објеката и опреме потребне за рад Министарства, као и за унапређење услова за обуку, стручно оспособљавање и усавршавање.

Успјешан одговор на постављене задатке и циљеве сигурно ће допринијети подизању нивоа безбједности наших грађана, заштити права и слобода и владавине права, те на тај начин унаприједити окружење за развој било које области друштвеног и економског живота.

Министарство унутрашњих послова ће до краја 2026. године:

* обезбиједити просторије за смјештај лица лишених слободе у полицијским станицама (кроз адаптацију и опремање просторија за смјештај лица лишених слободе у 14 полицијских станица),
* унаприједити капацитете за превенцију и борбу против тероризма, капацитете за одговор на сајбер нападе и свих облика криминалитета, те унаприједити форензичке капацитете (набавка опреме и софтвера),
* унаприједити и интегрисати информационо-комуникациони систем,
* унаприједити капацитете Министарства ради побољшања услова за рад (изградња и реконструкција објеката у ЦЗО и постојећих објеката Министарства, набавка хеликоптера за потребе Министарства, набавка возила, наоружања и остале опреме),
* унаприједити услове за обуку, стручно оспособљавање и усавршавање (довршетак друге фазе хангара за хеликоптере, реконструкција и изградња затвореног стрелишта и др.),
* наставиће се побољшање безбједности саобраћаја на путевима (кроз набавку опреме и уређаја – службени мотоцикли, уређаји и опрема за детекцију опојних дрога и алкохола у организму, уређаја за евидентирање прекршаја прекорачења брзине и др.).

1. **Министарство за научнотехнолошки развој и високо образовање Републике Српске**

Министарство за научнотехнолошки развој и високо образовање наставиће са активностима на унапређењу активности, капацитета и утицаја науке и истраживања на укупан развој Републике Српске, као и активности на повећању ефикасности квалитета образовања и развијање квалитетног система образовања с циљем развоја друштвеног, економског и културног напретка.

У том смислу пружиће подршку истраживачима и иноваторима у оспособљавању за бављење научноистраживачким радом и иноваторством и јачање научноистраживачког квалитета (повећање издвајања за подстицаје за истраживаче и иноваторе), изградњи институционалне инфраструктуре за научноистраживачки рад и иновације, даљем раду на доношењу Стратегије и увођењу концепта паметне специјализације Републике Српске и развоју инфраструктуре високог образовања, односно наставак активности на инфраструктурним пројектима у високом образовању, као и другим активностима које подржавају испуњење старатешких циљева.

Агенција за информационо-комуникационе технологије Републике Српске ће наставити активности на изради Стратегије дигиталне Српске, али и активности у вези са дигиталним идентитетом и електронском управом, као начин модернизације и подизања ефикасности јавне управе, а што ће довести до побољшања квалитета, ефикасности и доступности јавних услуга физичким и правним лицима.

Планирамо усмјеравање подстицаја у технолошки развој и дигитализацију, оспособљавање пословних зона и сарадњу факултета и привреде.

Поред многобројних пројеката, лично ћу се заузети за изградњу Центра за високо образовање у Приједору, што је нарочито значајно из аспекта равномјерног развоја Републике Српске и пружања могућности за образовање свих младих људи, што је у складу са политиком будуће Владе која ће радити на јачању студентског стандарда. Овај пројекат почињемо наредне године и планирамо да утрошимо око 15.000.000 КМ за реализацију наведеног.

Министарство ће наставити изградњу институционалне инфраструктуре за научноистраживачки рад и иновације (у оквиру ове активности ће се радити на формирању Фонда за иновациону дјелатност, оснивању нових и унапређењу рада постојећих института и доношењу новог Закона о научноистраживачкој дјелатности и технолошком развоју).

Планирамо наставак активности на изградњи Научнотехнолошког парка Републике Српске, који ће обухватати укупно 7.500 м² корисног простора на пет етажа, а за који ће бити издвојено 35.000.000 КМ. Изградња парка почиње сљедеће године, а рок за завршетак радова је 2028. година. Наредне године почињемо изградњу и опремање Студентског центра у Фочи, за шта смо обезбиједили 26.000.000 КМ.

Министарство ће спровести и сљедеће пројекте на јавним универзитетима:

1. **Пројекти на Универзитету у Бањој Луци** који ће се реализовати до краја 2026. године у укупној вриједности од 10.000.000 КМ, и то:

* + изградња вртића са едукативним центром за предшколско васпитање,
  + адаптација и опремање Академије умјетности и Центра за подршку студентима са инвалидитетом,
  + уређење зелених површина и саобраћајница парковског комплекса заштићеног подручја Споменик парковске архитектуре „Универзитетски град“,
  + изградња анекса зграде Филолошког факултета – неопходна за проширење капацитета ове установе, на којој се стичу знања из области језика, књижевности и културе.

2. **Пројекти на Универзитету у Источном Сарајеву** који ће се реализовати до краја 2026. године, и то:

* + завршетак радова на изградњи Факултета физичког васпитања и спорта на Палама – вриједност пројекта 6.000.000 КМ,
  + завршетак радова на изградњи концертне дворане у оквиру Универзитета – вриједност пројекта 3.700.000 КМ,
  + завршетак изградње и опремање Студентског центра у Лукавици – вриједност 7.500.000 КМ,
  + адаптација првог и другог павиљона Студентског центра у Требињу – укупна вриједност пројекта 400.000 КМ.

1. **Министарство саобраћаја и веза Републике Српске**

Министарство саобраћаја и веза ће наставити са активностима у циљу развоја и изградње модерне инфраструктуре у области комуникација и саобраћаја. Инфраструктурни пројекти у овим областима захтијевају вријеме и значајна финансијска средства, али поред наведеног, изузетно важани фактори за испуњење циљева су стручност, воља и ентузијазам свих субјеката који учествују у реализацији ових пројеката и у том смислу очекујем адекватан одговор, што значи да је у задатим роковима потребно уредити нормативно-правни оквир у складу са препознатим потребама, реализовати планиране активности на експропријацији непокретности у оквиру изградње ауто-пута Бања Лука – Приједор, те спремно ући у саму реализацију пројеката изградње саобраћајне инфраструктуре.

Одлика модерних и напредних друштава јесте развијена инфраструктура у области саобраћаја и комуникација и том циљу тежимо.

**Министарство ће до краја 2026. године спровести сљедеће активности:**

* + завршетак изградње дионице ауто-пута Рача–Бијељина, у дужини 20 km,
  + наставак изградње ауто-пута на коридору Vc, дионица Руданка – Путниково брдо, у дужини 5,1 km,
  + обезбјеђивање финансијских средстава за изградњу дионице ауто-пута Бијељина–Брчко, у дужини 17 km и Вукосавље–Брчко, у дужини 31 km,
  + имплементација Уговора о финансирању реконструкције бетонског дијела коловозне конструкције маневарских површина на аеродрому Бања Лука,
  + реконструкција путног правца Брод на Дрини – граница Р. Српске и Црне Горе (Хум – Шћепан Поље), фаза I,
  + рехабилитација магистралног пута Србац–Дервента и магистралног пута Дервента–Шешлије,
  + изградња додатне траке за спора возила на магистралном путу Подроманија–Сумбуловац, превој Романија, у дужини од 1,9 km,
  + изградња источне обилазнице око Требиња, фаза I, дионица Алексина Међа – Бањевци,
  + реконструкција брзог пута Клашнице – Бања Лука. Процијењена вриједност радова је 12.000.000 КМ. План је да се радови заврше до средине 2026. године.

Предузеће за поштански саобраћај Републике Српске а. д. Поште Српске ће до краја текуће године и у наредној години спровести активности које се односе на реконструкцију објекта Поштанско-логистичког центра у Гламочанима (прва фаза) и набавку опреме за функционисање предузећа у износу од 16.000.000 КМ.

1. **Министарство енергетике и рударства Републике Српске**

Министарство енергетике и рударства ће унаприједити регулаторни оквир у областима електричне енергије, нафте и гаса, рударства и геологије, а у складу са планским документима за 2025. годину, као и за период 2026–2028. година којима је планирано доношење законских и подзаконских аката у циљу унапређења правног и институционалног оквира ради стварања претпоставки за даљи развој области из ресорне надлежности Министарства, као што су област концесија, енергетске ефикасности, електричне енергије, нафте и гаса, рударства и геологије.

Такође, биће настављене активности на реализацији започетих пројеката из области енергетике, као и пројеката у области истраживања минералних сировина у Републици Српској, као и интензивирање активности на изградњи значајних енергетских објеката (хидро, солар и вјетар), а нарочито: ХЕ „Бистрица“, ХЕ „Дабар“, СЕ „Дубовик“, СЕ „Невесиње“, ВЕ „Гребак“; дефинисање нових корака у вези са активностима на изградњи ХЕ „Бук Бијела“; активирање пројекта изградње ВЕ „Хргуд“ и других пројеката на одговарајућим локацијама погодним за изградњу вјетроелектрана и активности на развоју пројеката гасификације.

Стабилно пословање предузећа из система МХ „Електропривреда Републике Српске“ је приоритет, а намјера је исто постићи кроз наставак активности на реформи предузећа у систему МХ „Електропривреда Републике Српске“ (производна и дистрибутивна) у циљу очувања енергетске стабилности Републике Српске и обезбјеђења сигурности снабдијевања потрошача у Републици Српској, јачање преносних капацитета и развој електропреносне мреже.

Поред наведених инвестиционих и енергетских пројеката започећемо и пројекат изградње плиновода од границе са Србијом до Новог Града, као и изградњу гасних електрана.

У току је пројекат гасификације источног дијела Републике Српске. Укупна вриједност пројекта је 94.850.000 КМ. Рок за завршетак изградње овог гасовода је октобар 2026. године.

1. **Министарство здравља и социјалне заштите Републике Српске**

Министарство здравља и социјалне заштите ће активно радити на изградњи модерног и ефикасног система здравствене заштите у циљу унапређења здравља становништва. Наведени циљ ћемо постићи стварањем услова који утичу на здравље и социјалну заштиту, почев од нормативно-правне дјелатности, а даље кроз имплементацију предложених рјешења и контроле њихове реализације. Посебну пажњу тражим да посвете рјешавању проблема родитеља-његоватеља и запошљавања лица са инвалидитетом.

Такође, од Министарства очекујем успостављање начина лиценцирања стручних радника из области социјалне заштите и установа социјалне заштите, те различитих акредитованих програма обука за стручне раднике из области социјалне заштите.

Наравно, наставиће се предузимање активности на реализацији значајних инфраструктурних пројеката, као што су изградња и опремање Клинике за психијатрију ЈЗУ Универзитетски клинички центар Републике Српске, завршетак изградње и опремање новог објекта болнице у Требињу, унапређење капацитета болнице у Приједору, изградња и опремање намјенског објекта за пружање здравствене заштите обољелим од малигних болести са палијативном његом ЈЗУ Универзитетски клинички центар Републике Српске и других. Министарство ће до краја године измирити и пореске обавезе болница у Српској.

Заштита здравља становништа и социјална заштита битно одређују квалитет живота становништва, а планирамо да у томе не заостајемо у односу на земље региона, а и шире, што значи да наше активности морају бити континуиране.

Министарство здравља и социјалне заштите биће задужено и за закључивање додатна два споразума којим ће се обезбиједити лијечење Срба из Федерације БиХ у здравственим установама у Републици Српској.

Сутра ћемо отворити Бањско-рекреативни центар у Српским топлицама. Носилац пројекта је Институт за физикалну медицину, рехабилитацију и ортопедску хирургију „Др Мирослав Зотовић“. Вриједност овог пројекта је 42.000.000 КМ.

Министарство ће у току 2026. године основати Центар за васпитање и образовање дјеце, успоставити компатибилан информациони систем социјалне карте Републике Српске, те извршити набавку простора за организационе јединице Фонда за дјечију заштиту.

1. **Министарство за европске интеграције и међународну сарадњу Републике Српске**

Министарство за европске интеграције и међународну сарадњу ће у наредном периоду наставити активности у домену европских интеграција, у оквиру којих ће акценат бити на заступању јединствених ставова Републике Српске, те заштити њене уставне позиције и надлежности у процесу европских интеграција на начин да се обезбиједи јединствено дјеловање и наступ представника републичких органа управе у процесу придруживања и приступања Европској унији, учешће у раду заједничких тијела између ЕУ и БиХ и координацију републичких представника у тим тијелима, спровођење Плана усклађивања прописа и других општих аката Републике Српске са прописима ЕУ, израда Методологије усклађивања законодавства Републике Српске са изворима међународног права и правном тековином ЕУ, као и предузимање других активности у циљу спровођења поступка европских интеграција, сходно задатим циљевима.

Даље, наставиће са спровођењем одобрених пројеката, као и активности у домену сарадње са дијаспором.

Такође, потребно је формирати Дирекцију за изградњу и економску сарадњу са дијаспором, али и подржати локалне заједнице у развоју привреде и привлачењу инвестиција.

Министарство ће спровести и сљедеће пројекте:

**1. Успостављање Фонда за помоћ пројектима**

Министарство ће у наредном периоду предложити да се успостави Фонд за помоћ пројектима ради суфинансирања иницијатива које се реализују уз подршку Европске уније. Финансирање ће бити усмјерено ка јединицама локалне самоуправе, привредним организацијама и организацијама цивилног друштва.

**2. Пројекат подршке повратку младих „Назад у Српску – Back to Srpska“**

По узору на успјешан пројекат „Тачка повратка“ у Србији, Министарство има у плану да покрене програм „Назад у Српску – Back to Srpska“, намијењен младим стручњацима из дијаспоре који желе да се врате у Републику Српску.

Влада Републике Српске ће наставити да јача међународни углед и позицију Републике Српске у Европи и свијету. Посебан фокус ће бити на оним земљама које имају разумијевање за нашу позицију у БиХ. Поред тога, радићемо на оснаживању мреже наших представништава у свијету и њеном потенцијалном ширењу у складу са економским и политичким интересима, као и геополитичким околностима. Влада ће, такође, наставити активности на приближавању новој администрацији у Вашингтону, обнављајући политичке, економске, културне и историјске везе са САД. Поред тога, један од главних приоритета Српске на међународном плану биће очување и унапређење добрих односа са Руском Федерацијом, Мађарском, Бјелорусијом, НР Кином и другим партнерским земљама.

1. **Министарство просвјете и културе Републике Српске**

У надлежности Министарства просвјете и културе је да обезбиједи образовни систем доступан свима. Да би наведено постигли наставиће са предузимањем активности у области предшколског, основног и средњег васпитања и образовања, а такође наставиће се активности у вези са потребама културне сцене Републике Српске.

У том смислу Министарство ће, уз подршку других републичких органа, као што је Министарство унутрашњих послова, у оквиру основног образовања реализовати пројекте којима ће утицати на подизање нивоа безбједности у школама, као и на превенцији вршњачког насиља, те заштити ученика у дигиталном окружењу. Такође, сагледаће и финансирати потребе асистената за дјецу са сметњама у развоју (до сада дата сагласност за 520 асистента), потребе за продуженим боравком, као и друга питања од значаја за успјешно одвијање наставе и реализацију процеса наставе. У школској 2025/26. години у 149 школа ће бити организован продужени боравак за 13.651 ученика.

Такође, у оквиру средњег образовања вршиће испитивање и анализу потреба тржишта рада за новим занимањима, усклађивање наставних програма/модула са потребама тржишта рада, успостављање система каријерног вођења и савјетовања ученика, израду стандардизованих тестова професионалне оријентације, као и друге активности у циљу усклађивања профила занимања и стандарда занимања. Све ове активности, као и друге активности које ће у оквиру Министарства бити реализоване имају за циљ повезивање система образовања и пословне заједнице, односно потреба тржишта рада, што је и циљ спровођења планског образовања кадрова.

Потребно је унапређивање квалитета и структуре образовања кроз израду нових стандарда занимања, пројекте унапређења инфраструктуре у школама и подршку савјетима за образовање кроз успостављање веза између школа и привреде путем Министарства.

У ресору културе, у складу са позитивним прописима извршиће се расподјела средстава за пројекте и програме у култури, као и пројекте националних мањина, те суфинансирање различитих пројеката сходно потребама културне заједнице.

Његовање културе сјећања је од посебне важности за Републику Српску, стога задужујемо Министарство просвјете и културе да се посебно посвети овом важном националном задатку.

Министарство ће спровести и сљедеће пројекте:

* опремање школских кабинета одговарајућом опремом за реализацију практичне наставе,
* обука ментора за извођење практичне наставе код послодавца,
* суфинансирање смјештаја и исхране у установама ученичког стандарда у складу са новом Одлуком о суфинансирању смјештаја и исхране ученика у домовима издвојиће се скоро 50% више средстава мјесечно по ученику, и то 140 КМ по ученику, док је претходна одлука подразумијевала 95 КМ по ученику,
* наставак стипендирања дефицитарних занимања.

**9. Министарство за просторно уређење, грађевинарство и екологију Републике Српске**

Министарство ће предложити доношење Закона о климатским промјенама Републике Српске са циљем стварања услова за ублажавање климатских промјена и прилагођавање на њих, те наставити са испуњавањем међународних обавеза према Оквирној конвенцији УН о промјени климе, чија контакт тачка је Министарство за просторно уређење, грађевинарство и екологију.

Наставиће се активности на изради Стратегије дугорочног подстицања обнове зграда у Републици Српској, у циљу успостављања дугорочног, свеобухватног и усмјереног подстицања у улагање обнове постојећег фонда стамбених и нестамбених зграда у јавном и приватном власништву.

Радићемо на успостављању информационог система за управљање подацима о животној средини у Републици Српској.

Реализоваћемо циљеве циркуларне економије ради ефикаснијег управљања отпадом чији је коначни циљ смањено одлагање отпада на депоније у Републици Српској, као и континуиране активности са циљем спречавања намјере Републике Хрватске да одлаже радиоактивни и нуклеарни отпад на локацији Трговска гора у непосредној близини границе са Републиком Српском и БиХ. Влада Републике Српске ће током 2026. године приоритетно штитити права и интересе Републике Српске у циљу спречавања намјера Републике Хрватске да на локацији Трговске горе изгради такозвани центар за управљање радиоактивним отпадом, а у суштини – нуклеарни објекат који угрожава животну средину и здравље становништва тог дијела Републике Српске, али и шире. Влада ће путем ресорних министарстава наставити истраживања која ће послужити као научно утемељена аргументација, за оспоравање студије утицаја на животну средину, чије се објављивање очекује до краја текуће године. Такође, академска заједница, конкретно, универзитети у Бањој Луци и Источном Сарајеву, као и друге научне институције ће учествовати у оспоравању наведеног акта Републике Хрватске.

Такође, организоваћемо састанке и ажурно достављати документацију свим амбасадорима и другом дипломатском особљу који су изабрани из Републике Српске, како би ова тема добила већи међународни публицитет и значај.

Министарство ће започети израду Просторног плана Републике Српске у 2026. години.

Посредством Фонда за заштиту животне средине до краја године ће се реализовати пројекти из области заштите животне средине и енергетске ефикасности у вриједности од 3.600.000 КМ.

Поред тога, кроз посебну активност Фонд имплементира пројекат унапређења енергетске ефикасности у јавним објектима. У оквиру пројекта је планирано да се санира до 20 јавних објеката, углавном школа и вртића, а енергетски ефикасне мјере најчешће обухватају замјену столарије, изолацију зидова и таванице, замјену расвјете и замјену система гријања. Укупна вриједност пројеката, који би требало да буде заврешен сљедеће године је око 10.000.000 КМ.

**10. Министарство привреде и предузетништва Републике Српске**

Основни задаци Министарства привреде и предузетништва биће побољшање пословног амбијента и привлачење инвестиција, развој и јачање конкурентности индустрије, привлачење инвестиција у области индустрије, јачање конкурентности малих и средњих предузећа и побољшање пословног окружења, унапређење предузетништва жена, развој друштвеног предузетништва, унапређење занатско-предузетничкe дјелатности, унапређење нормативног оквира и подршка остваривању динамичког економског раста и одрживог развоја привреде Рeпублике Српске и оснивање и промоција слободних и пословних зона.

У циљу испуњења задатака предузимаће се конкретне мјере, те, између осталог, обезбиједити подстицаји за улагања у унапређење технолошког нивоа и прелазак привреде на зелену и циркуларну економију, подстицаји за повећање плата радника, подстицаји за инвестиције од посебног значаја, подстицаји за побољшање конкурентности малих и средњих предузећа, подстицаји за промоцију малих и средњих предузећа и подстицаји за развој предузетничке инфраструктуре.

Наглашавам да је потребно усвојити Акциони план стратегије за развој привреде. Размотрити реорганизацију Развојне агенције Републике Српске. Такође, потребно је обезбјеђивање дигиталног потписа у циљу брже дигитализације свих процедура.

Министарство треба да изврши и анализу увоза са циљем развоја нових предузећа, анализу нових извозних тржишта, те да ради на стварању услова за приватне инвестиције у привреду (јавно-приватна партнерства, активирати законе о фондовима ризичног капитала, посебно у туризму).

Активираћемо Дирекцију за инвестиције, која ће служити домаћим и страним инвеститорима за добијање информација о могућностима улагања у Српску, као и неопходним процедурама за спровођење инвестиција. Дирекција ће бити повезница између републичких и локалних органа са циљем повећања инвестиција, као и са циљем формирања јединствене маркетиншке кампање. Ријеч је о оперативном тијелу које ће помоћи инвеститорима, убрзати процедуре, али које ће нам и указивати на проблеме у овом процесу које ћемо перманентно отклањати.

**11.** **Министарство пољопривреде, шумарства и водопривреде Републике Српске**

Наставићемо са директном подршком нашим пољопривредницима, која је у овој години износила 180.000.000 КМ, као и другим видовима подршке кроз: кредитне линије ИРБ-а за пољопривреднике, давањем концесија и закупа на пољопривредном земљишту и суфинансирање наводњавања пољопривредног земљишта. Настављамо са планирањем и прописивањем мјера подршке која ће допринијети ревитализацији руралних подручја, те ће се континуирано предузимати мјере и радње за спровођење активности на промоцији пољопривредних производа и пољопривредних субјеката, обуци корисника на унапређењу предузетничких вјештина, као и пружање савјетодавних услуга пољопривредним произвођачима. Наставиће се финансирање пошумљавања великих површина шумског земљишта које су тренутно непродуктивне и отварање шумских комплекса изградњом нових шумских путева.

Континуирано ће се спроводити активности на заштити од поплава и мјере дијагностике и надзора епизоотиолошке ситуације у Републици Српској.

Планираћемо производњу и прописивање мјера подстицаја пољопривредној производњи, као и активности на промоцији пољопривредних производа. Радићемо на унапређењу законодавног оквира у области пољопривреде и прехрамбене индустрије, те спроводити системске мјере заштите шума и финансирати активности на унапређењу стања шума и шумског земљишта на подручју крша.

Затим, Министарство ће инсистирати на спровођењу активности на развоју ловства кроз побољшање ловних ресурса, као и на спровођењу Програма мјера здравствене заштите животиња у циљу спречавања настанка заразних болести животиња, те наставити унапређивање законодавног оквира у области здравља животиња.

Министарство ће бити задужено да помогне формирање конзорцијума осигуравајућих друштава које ће бити директно на услузи пољопривредним произвођачима.

Питање функционисања и санирања стања у Јавном предузећу шумарства „Шуме Републике Српске“ а. д. Соколац представља један од озбиљних захвата које је Влада Републике Српске преко Тима за праћење спроводила у протеклом периоду. У наредном периоду смањићемо број запослених, досљедно примјењивати све предложене мјере и у потпуности примијенити информациони систем.

 Уредили смо однос између шумарства и прераде дрвета, утврђивањем  критеријума за расподјелу шумских дрвних сортимената и потписивањем вишегодишњих уговора са прерађивачима вишег степена финализације дрвета.

Битно је нагласити да Јавно предузеће посједује FSC цертификат за газдовање шумама, за шуму у својини Републике Српске.

Такође, потребно је истаћи да дрвопрерађивачи који су извозно оријентисани имају задовољене стандарде неопходне за приступ иностраним тржиштима.

Сектор шумарства хронично пати од недостатка класичних инвестиционих средстава. Влада ће средства посебних намјена за шуме у наредном периоду у значајнијем обиму враћати у овај сектор, што ће омогућити бољу заштиту и оптималније коришћење ресурса.

Обезбиједићемо средства за изградњу и реконструкцију шумских – камионских путева, модернизацију механизације у шумарству и шумско-узгојне радове.

Министарство ће наставити са инфраструктурним опремањем Центра за сјеменско-расадничку производњу у Добоју и у 2026. години. Расаднички центар у Добоју је технолошки најопремљенији у региону, те је циљ да се капацитети искористе у пуној мјери за снабдијевање домаћег и регионалног тржишта квалитетним садним материјалом.

Јединица за координацију пољопривредних пројеката ће реализовати пројекте реформе и модернизације водног и санитарног сектора из Комопоненте 3. Вриједност пројеката износи око 28.000.000 КМ, којим ће бити обухваћени Источно Сарајево, Лакташи, Добој, Прњавор, Зворник и Требиње. Неки од поменутих пројеката ће се рализовати у 2026, док ће сви остали бити завршени током 2027. године.

Четверогодишње инвестиције у водопривреди до краја 2026. године износити ће 120.000.000 КМ, што подразумијева уређење канала, насипа, израде друге инфраструктуре за заштиту од поплава, набавку система за наводњавање примарне и секундарне мреже, опремање и јачање институционалних капацитета.

У наредној години завршавамо другу фазу пројекта хитне помоћи и заштите од поплава у Републици Српској, у износу од 38.000.000 КМ.

У оквиру области ловства Влада ће наставити са подршком рада корисника ловишта са циљем заштите ловног фонда и одрживог коришћења дивљачи.

У наредном периоду израдиће се сви правилници проитекли из новог Закона о ловству, а такође ће се интензивирати активности на спровођењу CITES конвенције.

Подржаће се пројекти који повезују област ловства и заштите природе, ловног туризма и друго.

**12. Министарство трговине и туризма Републике Српске**

Поред доношења Закона о заштити потрошача и Програма за заштиту потрошача у Републици Српској за 2026–2027. годину, предвиђене су активности на брендирању домаћих производа (организовање конференција о брендирању, маркетиншка оглашавања на билбордима у Републици Српској, публиковање рекламног спота „Наше је боље“, оглашавање на интернету, израда часописа „Најбоље из Републике Српске“).

Обезбиједићемо институционалну подршку заштити потрошача на тржишту Републике Српске кроз сарадњу са удружењима за заштиту потрошача и осталим носиоцима заштите потрошача.

Наставићемо сарадњу са Руском Федерацијом у области туризма, односно привлачења инвестиција и туриста, те додјелу подстицајних средстава за развој туризма (грантова) и додјелу подстицаја за туристичке агенције, као и расподјелу туристичких ваучера.

Поред свега наведеног, активно ћемо радити на промоцији туристичке понуде у земљи и иностранству.

Кластеризација туризма је најбољи начин за убрзани развој туризма, иако Министарство ово већ ради, треба додатно појачати активности по овом питању. С тим у вези, потребно је радити на стварању услова ради преусмјеравања приватних инвестиција у туризам.

Министарство трговине и туризма ће увести Централни информациони систем у циљу смањења сиве економије, те наставити инвестициони циклус у скијалиштима.

**13.** **Министарство правде Републике Српске**

Основно опредјељење Министарства правде је јачање институционалног оквира за јачање борбе против корупције. Један од најзначајнијих механизама такве борбе представља усвојена Стратегија за борбу против корупције у Републици Српској за период 2025–2031. године, којом се детаљно разрађују и прописују активности које ће се реализовати за сваку годину периода важења стартешког документа. У складу са усвојеном Стратегијом, приоритети чија се реализација очекује у предстојећем периоду су, прије свега, јачање и унапређење постојећих институција које учествују у борби против корупције; сарадња органа који учествују у откривању, процесуирању и кажњавању кривичних дјела са обиљежјем корупције, те јачање регионалне и међународне сарадње у области борбе против корупције.

Такође, посебна пажња биће усмјерена на додатно јачање институција из ресорне надлежности Министарства правде, које представљају један од стубова институционалне снаге и уставног положаја Републике Српске, у складу са Уставом Републике Српске и Дејтонским мировним споразумом.

Министарство ће своје активности усмјеравати и на унапређење пословног амбијента у Републици Српској и даље стварајући претпоставке за ефикасније привлачење страних инвестиција и оснивање пословних субјеката. У том правцу планиране су мјере поједностављења регулаторних процедура, дигитализације поступака регистрације и убрзања судских процедура које су од значаја за нове инвестиције, чиме ће се створити повољни услови, како за стране тако и за домаће улагаче.

**14. Министарство рада и борачко-инвалидске заштите Републике Српске**

Поред законодавних активности, Министрство ће радити на изради Стратегије заштите на раду и усвајања Акционог плана запошљавања којим су планирана средства укупном износу од 10.000.000 КМ, за Програме подршке привреди за запошљавање и самозапошљавање. Такође, наставиће се Програм социјалног збрињавања радника, исплата средстава за куповину ортопедских помагала ратним војним инвалидима ампутирцима и параплегичарима, те је планирано да се потпише Протокол о сарадњи са Фондом здравственог осигурања којим ће се омогућити исплата средстава за куповину ортопедских помагала и цивилним жртвама рата – ампутирцима и параплегичарима.

Реализоваће се Пројекат бањске рехабилитације за кориснике из категорије ратних војних инвалида, чланова породица погинулих бораца и жртава ратне тортуре. Наставиће се стамбено збрињавање незбринутих лица из категорија породица погинулих бораца и ратних војних инвалида, додјелом упражњених стамбених јединица. Затим, наставиће се и пројекат стамбеног збрињавања стамбено незбринутих лица из категорија породица погинулих бораца и ратних војних инвалида, исплатом бесповратних новчаних средстава у износу од 4.000.000 КМ за укупно 560 лица из 12 локалних заједница, те континуирано одржавање споменика и спомен-обиљежја од републичког значаја.

Активно ће се радити на побољшању стандарда пензионера путем обезбјеђења дугорочне одрживости и финансијске стабилности пензијског система. Реализоваће се пројекат Бањска рехабилитација чланова удружења пензионера, програми подршке привреди за ново запошљавање и самозапошљавање (поврат пореза и доприноса) и за стручно оспособљавање лица са стеченим високим образовањем кроз повећање запослености продуктивније радне снаге, усклађивањем понуде и потражње на тржишту рада кроз Акциони план запошљавања.

Осигураће се редовне исплате свих примања предвиђених прописима из области борачко-инвалидске заштите, заштите цивилних жртава рата и жртава ратне тортуре, те новчане помоћи одређеним борачким категоријама.

Наставиће се пружање подршке ратним војним инвалидима, члановима породица погинулих бораца Одбрамбено-отаџбинског рата и жртвама ратне тортуре кроз бањску рехабилитацију, те здравствену заштиту, у смислу обезбјеђивања здравственог осигурања и трошкова партиципације, те пружање подршке организацијама од јавног интереса проистеклим из Одбрамбено-отаџбинског рата кроз реализацију програмских активности.

Такође, измијенићемо Закон о раду којим се регулише износ минималца, на начин да се кроз измјене омогући успостављање економских критеријума за одржавање минималне плате. Дакле, унаприједити радно законодавство без угрожавања права радника. Радићемо на спречавању злоупотреба права на боловање који се јављају нарочито у великим колективима.

Финализираћемо и потписати Нацрт меморандума о сарадњи између Уније послодаваца и Владе Републике Српске. Министарство ће бити задужено и да поспјеши рад Економско-социјалног савјета Републике Српске, као и да припреми и предложи Закон о правима бораца, ратних војних инвалида и породица погинулих. Морам нагласити да логораши, као осјетљива категорија људи која је претрпјела ратне тортуре немају право на бањску рехабилитацију, што се мора промијенити у поступку израде поменутог Закона.

Министарство рада и борачко-инвалидске заштите биће носилац пројекта израде универзалне картице којом би биле обухваћене све борачке и друге осјетљиве категорије којима морамо осигурати низ права и олакшица како бисмо им изразили своју захвалност и поштовање.

У току 2025. и 2026. године се планирају додијелити 63 стана која су расположива из Пројекта стамбеног збрињавања породица погинулих бораца и ратних-војних инвалида.

Министарство рада и борачко-инвалидске заштите ће наставити са изградњом три спомен-костурнице од републичког значаја у којима су похрањена Н. Н. лица из Одбрамбено-отаџбинског рата. Извођење радова се планира у току 2025. и 2026. године. Дио средстава је обезбијеђен, а укупна вриједност пројекта за спомен-костурнице у Бањој Луци, Невесињу и Источном Сарајеву је око 1.000.000 КМ.

**15. Министарство управе и локалне самоуправе Републике Српске**

Министарство управе и локалне самоуправе наставиће активности на стварању ефикасне и модерне јавне управe, и то кроз: доношење планских докумената у области реформе јавне управе, међуинституционалну сарадњу са домаћим и међународним партнерима, унапређење правног оквира који регулише област јавне управе, унапређење система пружања услуга кроз развој електронских сервиса и омогућавање остваривања права грађана из области држављанства и грађанских стања.

Поред наведеног, радиће на унапређењу управљања и организације и капацитета локалних управа, јавних предузећа и установа у надлежности јединица локалне самоуправе, као и квалитету и доступности услуга у надлежности јединица локалне самоуправе. Министарство ће настојати да обезбиједи и унаприједи ефикасно остваривање надлежности јединица локалне самоуправе уз остваривање стабилности финансирања јединица локалне самоуправе и унапређење рада и сарадње са невладиним сектором у Републици Српској.

Министарство управе и локалне самоуправе треба да позитивно утиче на јединице локалне самоуправе у правцу развоја локалних привредних стратегија и покретања привредних активности на микронивоу.

**16. Министарство породице, омладине и спорта Републике Српске**

Ресор за породицу ће наставити са спровођењем мјера подршке породици као основном језгру нашег друштва, породици са четворо и више дјеце, уз паралелне активности усмјерене на заштиту жртава породичног насиља, финансирање сигурних кућа, праћење примјене релевантних протокола, подршку популационој политици на локалном нивоу, обезбјеђење уџбеника за ученике из вишечланих породица и промоцију породичних вриједности кроз кампање и манифестације.

У складу са Акционим планом спровођења Омладинске политике Републике Српске за период од 2025. до 2027. године, планира се реализација сљедећих активности: расписивање конкурса за субвенционисање каматне стопе на стамбене кредите за младе и младе брачне парове, подршка мобилности младих, подршка иницијативама и пројектима који промовишу безбједност младих на интернету, подршка иницијативама и пројектима који промовишу и шире здраве стилове код младих, подршка јачању мреже омладинских центара.

Када је у питању Ресор спорта, наставиће се активности на организацији и промоцији спортских манифестација и догађаја, те сарадња са Министарством спорта Републике Србије у складу са Меморандумом о сарадњи у области спорта и омладинске политике између Министарства омладине и спорта Републике Србије и Министарства породице, омладине и спорта Републике Српске.

Поштовани народни посланици,

Свјесни наше одговорности за Републику Српску, као и за опстанак српског народа у БиХ, у циљу очувања националног, културног и духовног идентитета, Влада Републике Српске ће и у овом сазиву наставити са мјерама подршке и помоћи српском народу на територији Федерације БиХ. Овај однос биће заснован на принципима узајамне сарадње, институционалног повезивања и очувања равноправности српског народа. У том контексту, наставиће се реализација Протокола о подршци Републике Српске општинама Босански Петровац, Дрвар, Гламоч и Босанско Грахово, као и подручјима у Федерацији БиХ гдје Срби живе и раде, као оквира за систематичну и свеобухватну сарадњу. Влада ће бити сигуран ослонац и партнер Србима у Федерацији, водећи рачуна о њиховим потребама и интересима у оквиру уставних и законских надлежности.

Даме и господо, подсјетићу вас да Република Српска никада више искрених пријатеља није имала на међународној политичкој сцени. Република Српска има повољну међународну позицију, коју ћемо даље унапређивати.

Задатак нове Владе биће и продубљивање сарадње са свим нашим искреним и добронамјерним пријатељима из Европе и свијета. Суверенизам у свијету побјеђује и на крилима ове идеологије, која у први план ставља народ као носиоца суверенитета, позиционисаћемо Републику Српску као досљедног поштоваоца међународног права и равноправног саговорника свима.

Даме и господо,

Уважени народни посланици, поштовани грађани Републике Српске, моја врата су отворена за све. Влада се бира на ограничен и кратак рок, али то може позитивно утицати на чланове кабинета. Имамо мало времена у којем морамо постићи завидне резултате. Спреман сам да свима будем саговорник и исто очекујем од свих министара у свом кабинету – да безрезервно и стално буду на располагању грађанима и нашим институцијама.

Хвала